**Török Balázs**

**Pályázat a Tétékás Nyúz főszerkesztői tisztségére**

**Bemutatkozás**

Az ELTE TTK harmadéves hallgatója vagyok, geográfusnak készülök, emellett az egyetemi éveim kezdetétől aktívan és folyamatosan részt veszek a hallgatói újságírásban, több szerepkörben is mind a Tétékás Nyúznál, mind az ELTE Onlinenál.

**Szakmai önéletrajz**

**Tétékás Nyúz:** 2009-től cikkíró (TTT, Tudósítás, Cooltér, Négyeshatos, Helyvektor, Mozizóna, Helyvektor, Cooltér, Booktime, Négyeshatos), olvasószerkesztő.  
 2010-től rovatvezető: Négyeshatos,  
 Booktime (azóta megszűnt, a Kritika vette át a helyét)  
 Mozizóna – jelenleg ezt vezetem.  
 2011-től tördelőszerkesztőként is dolgozom.  
**ELTE Online:** 2011-től hírszerkesztőként (tavaszi félév),  
 2011 őszétől lapmenedzserként, változó feladatokat látok el, úgy, mint az ELTE blog szolgáltatásának karbantartása, külső programok kommunikációja (**LEN** – Lágymányosi Egyetemi Napok, **EFOTT 2011**, **FTV** (felsőoktatási törvény kapcsán rendezett tüntetés [flow típusú beszámolója](http://elteonline.hu/kozelet/10-27-eloben-a-hook-demonstraciorol), sajtófigyelése, valamint sajtótájékoztatókon való részvétel).

**Index.hu:**  Itt 2010-ben töltöttem el három hónapot gyakornokként, a Kult rovat Cinematrix rovatában, ahol naponta több rövidhírt írtam filmes témában.

Fontosnak tartom a szakmai tapasztalataim mellett azt, hogy több web2vel, reklámmal és marketinggel foglalkozó blogot is figyelemmel követek és olvasok, mint: <http://addict.blog.hu/>, <http://onlinemarketing.blog.hu/>, <http://socialtimes.hu/>, <http://besocial.hu/>, <http://mashable.com/>. Így tisztában vagyok a Facebook-os megjelenés és más web2es oldlak működésével és azzal, hogy hogyan érdemes bővíteni és kezelni a „rajongótáborokat”, milyen tartalmakkal milyen reakciókat lehet kiváltani. Mitől van az, hogy egyes tartalmakat felkapnak, míg másokra semmilyen reakció nem érkezik.

Alapvetően tájékozottnak és széles érdeklődésűnek tartom magam és tartanak, akik ismernek. Ebből korábbi és jelenlegi munkáim során is előnyt tudtam kovácsolni és ötletekkel, cikktémákkal vagy példákkal tudtam segíteni a szerkesztőségeket vagy éppen a főszerkesztőket, akik alatt dolgoztam. Emellett persze rengeteg tapasztalatot is gyűjtöttem a különböző szerkesztőségekben, mind emberileg, mind szakmailag.

**Így elmondhatom, hogy minden szükséges és hasznos készséggel, képességgel rendelkezem, hogy vezethessem a Tétékás Nyúzt, mint főszerkesztő.**

**Program**

Úgy gondolom, hogy újra a megfelelő úton sikerült elindulnia az újságnak, így nem szeretnék letérni erről. Ezt nagyon fontosnak tartom, hiszen a főszerkesztőváltással ez az egyik legnagyobb veszély. Mivel már Boldizsár Márton alatt is dolgoztam és azóta folyamatosan és egyre aktívabban, megismerkedtem három főszerkesztővel és „átvészeltem” két főszerkesztőváltást is. Így tisztában vagyok azzal, hogy milyen buktatói vannak a főszerkesztőségnek, valamint a váltásnak is. Ezért fontosnak tartom, hogy **megőrizzük a most kialakított szerkezetet, formát és minőséget.**

Ahhoz, hogy megtartsuk ezt a szintet további és folyamatos HR-ezésre van szükség. Erre azért van szükség, hogy ne fordulhasson elő olyan, mint korábban, hogy a Nyúz szerkesztősége alig 4-5 embert jelentett. **Így én is kezdeményezően állnék a szerkesztőség utánpótlásának kereséséhez és oktatásához, hiszen a mostani kényelmes létszám e nélkül nem maradhat meg.** Nem hagynám elvészni a rendszeres és a rovatvezetők többségével működő lapindítókat hétfőn. Ahogy a negyedéves Nyúz-os találkozókat sem, hiszen a közösen eltöltött idő akár munkával akár szórakozással telik mindig hasznos, hiszen javítja a dolgozók munkához való kedvét ha szórakozásról van szó, ha pedig munkáról a közös ötletelés hatalmas forrás lehet, akár tartalmi, akár formai újításról van szó.

Állandó probléma volt az online megjelenés és ma is az. Hiszen nem alakult ki eddig olyan állandó és jól funkcionáló honlap, ahol az archív vagy legalább az aktuális számok elérhetőek lennének könnyen kezelhető formában. Így ezt én tényleg szeretném megoldani, egy olyan megoldással, amelyet már felvázoltam Gansperger Gábornak is. **Ez egy modern és könnyen kezelhető megoldás lenne, lapozható PDF kerülne fel a honlapra – amely színes-szagos lehetne.** Hiszen nem csak színes képek, hanem linkek, youtube-videók is bekerülhetnének így a webes újságba. Ehhez hasonlóan: <http://smmag.eu/> .

Talán mondhatom, hogy az én ötleteim (címlapos profilkép, cikkekhez kapcsolódó videók, háttéranyagok) és energiáim miatt jött létre és érte el a mai formáját a **Facebook-oldal**unk. Amit a korábbiakhoz hasonlóan aktívan és következetesen vinnék tovább, hiszen így nyithatunk az olvasóink felé, **(több) visszajelzés érkezhetne az újság felé**, valamint könnyebb lenne bevezetni és népszerűsíteni az online formátumot is.

A webes megjelenéshez hasonlóan nem került sor a **közvélemény kutatás**ra az olvasók körében. Úgy gondolom erre azért van szükség, mert nem vagyunk tisztában azzal, mit várnak el tőlünk a hallgatók és az oktatók, dolgozók – hiszen ők is jelentős tábort képviselnek (úgy gondoljuk\gondolom legalábbis). Hasznos lehetne a médiaajánlatunkhoz is, hiszen egészen biztos sok pozitív véleményt gyűjthetnénk be, hiszen a lap maga és tartalma úgy gondolom magas színvonalú. Az eredményeket pedig a leendő hirdetőknek bemutatva növelhetnénk a hirdetési szándékukat.   
Ezzel együtt szeretnék nagyobb energiát befektetni abba, hogy **minél több hirdetést adhassunk el,** hiszen ez javíthatná a Nyúz anyagi helyzetét is.

További problémáink adódhatnak a Lágymányosi Portrék és az Arcok rovatokkal, hiszen mindkettőnél alig néhány téma maradt – a későbbi újdonságokat leszámítva. Így a Lágymányosi Portréval felváltva szeretnék bevezetni a félévre egy hasonló magas színvonallal és komoly témával rendelkező rovatot\cikksorozatot amely a korábbi és jelenlegi magyar expedíciókkal foglalkozna, olyanokkal, mint amelyen Mari László és Nagy Balázs is van jelenleg Chilében. **Persze nem arról lenne szó, hogy szórakoztató cikkek kerülnének a Portrék helyére, vagy arról, hogy megszűnne, hiszen a Lágymányosi Portrék az egyik leg patinásabb rovatunk.**

**Az esetleges lapszámcsökkenés ellenére sem szeretném elmozdítani a szórakoztató és a komolyabb cikkek arányát,** úgy gondolom, megtaláltuk az arany középutat, valamint ha mégis módosítanám az arányt akkor az a közvélemény kutatás eredményei alapján a TTK HÖK-kel konzultálva történne az olvasók érdekeit szolgálva és figyelembe véve. A Sport – megszűnne –, a Természet-Tudomány-Technika, a Tudósítás és a Faliújság pedig az eddigi dupla oldalról kerülne egy oldalra.

Szintén Gansperger Gábor által kialakított **jó kapcsolatot** is fent szeretném tartani a TTK HÖK-kel, hiszen ez mindkét „csapat” közös érdeke.

**Pontokba szedve**

* **Stabilitás**
* **Folytonos HR-ezés, munkaerő keresés és képzés**
* **A korábbiaktól eltérő, modern és könnyen kezelhető, dekoratív honlap**
* **Fokozottabb, rendszeres és az online-offline tartalommal összehangolt web2-es jelenlét**
* **Közvélemény kutatás mind a hallgatók, mind az oktatók körében**
* **A rovatok minőségének megtartása fokozott figyelemmel a Lágymányosi Portrékra és az Arcokra**
* **Igazodás a 16-oldalas laphoz, a szórakoztató és a nem szórakoztató cikkek arányának megtartása**
* **További együttműködés a TTK HÖK-kel a hallgatókért**

**Köszönöm, ha végig olvastad.**